Izraelci ponovo ušli u Jenin 17/5/02 - 2002-05-17
Osudivši novi upad Izraelaca u Jenin, Yasser Arafat odbacio mogućnost raspisivanja izbora na palestinskim teritorijama sve dok se ne o
Izraelske trupe u tenkovima i oklopnim transporterima ponovo su danas upale u palestinski izbjeglički kamp Jenin, teško oštećen tokom prošlomjesečnih upada izraelske vojske. U potrazi za osumnjičenim militantima, Izraelci su opkolili kuću Jamal Abu al-Haija-e, pripadnika Hamasa, i naredili mu da izadje napolje. On se nije pojavio, kažu svjedoci, ali su iz kuće izašli njegova žena i djeca. Nakon toga, izraelski su vojnici u kuću ubacili nekoliko ručnih granata i njihovim eksplozijama izazvali požar. Palestinski izvori su saopštili da je napad trajao nekoliko sati i da su izraelske snage ušle i u grad Jenin i iz nekoliko kuća istjerali ljude. U prvim trenucima nije bilo izvještaja o poginulima. Glasnogovornik izraelskog Ministarstva vanjskih poslova Gideon Meir objašnjava da su izraelske snage ušle u izbjeglički kamp Jenin i grad Jenin nakon što su dobili pouzdane obavještajne podatke da su se neki koji su osumnjičeni za terorizam vratili u izbjeglički kamp nakon što su se Izraelci povukli. Medjutim, Izrael nema namjeru da ponovo okupira grad Jenin ili izbjeglički kamp, rekao je glasnogovornik. U medjuvremenu, osudivši ovaj upad Izraelaca u Jenin, o kojem je saznao pred molitvu petkom, palestinski lider Yasser Arafat je odbacio mogućnost raspisivanja izbora na palestinskim teritorijama sve dok se ne okonča izraelska vojna okupacija. On je naglasio da se izraelske vojne operacije nastavljaju i da oni još uvijek mobiliziraju svoje rezerviste i redovnu vojsku. Na pitanje novinara kad misli da će Palestinci imati šansu za nove slobodne izbore, Arafat je odgovorio: ”Čim bude okončana okupacija naše zemlje.“ Palestinski lider se posljednjih dana nalazi pod jakim pritiskom od strane Sjedinjenih Država i Evrope, te mnogih Palestinaca - da izvede promjene u palestinskom rukovodstvu. Kasnije u toku dana, iz Jenina su, uz snimke potpuno izgorjele kuće palestinskog militanta Jamal Abu al-Haija-e, stigle i informacije da je u jutrošnjem napadu poginuo jedan Palestinac i nekoliko ih ranjeno. U medjuvremenu, sedmogodišnji dječak ubijen je u Nablusu, takodje na Zapadnoj Obali, dok je sa ocem išao na molitvu, a izraelske snage ranile su i devet drugih lica.